WFX จัดหนัก! แจกปันผล 0.22 บ. 19 ม.ค.นี้ ส่งซิกรายได้ปี 65 โตทะลุ 15%
บอร์ด WFX ไฟเขียวปันผลระหว่างกาล 0.22 บ. ขึ้น XD วันที่ 6 ม.ค.65 เคาะจ่าย 19 ม.ค.65 ฟากผู้บริหารมั่นใจปี 65 รายได้โตเกิน 10-15% หลังเพิ่มกำลังการผลิตรองรับแผนขยายตลาดใหม่ อัพยอดขาย-กำไรกระฉูด
บอร์ด WFX จัดหนัก! ปันผล 0.22 บ./หุ้น ผู้ถือหุ้นเตรียมรับทรัพย์ 19 ม.ค.65 มั่นใจปี 65 โตกระฉูด! หลังอัพกำลังการผลิต
30 ธ.ค. 2564

นายชวลิต ติยาเดชาชัย ประธานเจ้าหน้าที่บริหาร บริษัท เวิลด์เฟล็กซ์ จำกัด (มหาชน) หรือ WFX ผู้นำตลาดเส้นด้ายยางยืดระดับโลก เปิดเผยว่า ที่ประชุมคณะกรรมการบริษัทฯมีมติอนุมัติจ่ายปันผลระหว่างกาลเป็นเงินสดในอัตรา 0.22 บ./หุ้น จากงวดการดำเนินงานระหว่างวันที่ 1 ม.ค.-30 ก.ย.2564 ขึ้นเครื่องหมาย XD วันที่ 6 ม.ค.2565 กำหนดจ่ายเงินปันผลวันที่  19 ม.ค. 2565
ทั้งนี้ ผลการดำเนินงานในงวด 9 เดือนแรกปี 2564 มีการเติบโตที่โดดเด่นมาก โดยมีรายได้รวม 2,590 ล้านบาท เพิ่มขึ้น 874 ล้านบาท หรือ 51% เทียบงวดเดียวกันของปีก่อนมีรายได้รวม 1,715 ล้านบาท
ขณะที่กำไรสุทธิอยู่ที่ 188 ล้านบาท เพิ่มขึ้น 129 ล้านบาท หรือ 218% เทียบงวดเดียวกันของปีก่อนที่มีกำไรสุทธิ 59 ล้านบาท สร้างสถิติสูงสุดเป็นประวัติการณ์ โดยอัตรากำไรขั้นต้น (Gross Profit Margin) อยู่ที่ 15.96% และกำไรสุทธิ (Net Profit Margin) อยู่ที่ 7.27%
สำหรับแผนการดำเนินงานในปี 2565 ตั้งเป้าหมายรายได้เติบโต 10-15% จากปีนี้ ตามการเพิ่มกำลังการผลิต รวมถึงการทำตลาดเชิงรุก เพื่อเพิ่มมาร์เก็ตแชร์  ไม่ว่าจะเป็นตลาดพรีเมี่ยมเกรด A หรือสแตนดาร์ดเกรด ทั้งในประเทศจีน และตลาดใหม่ๆในบังคลาเทศ บราซิล และปากีสถาน เป็นต้น ซึ่งจะยอดผลักดันยอดขายและกำไรเติบโตอย่างมีนัยสำคัญในปีหน้า
“แม้จะเกิดสถานการณ์การแพร่ระบาดไวรัสโควิด-19 แต่บริษัทฯยังคงมีออเดอร์เข้ามาเป็นจำนวนมาก หรือเต็มการผลิต โดยคาดว่าออเดอร์จะแน่นไปจนถึงปี 65” นายชวลิต กล่าว